als_Latn dik_Latn sag_Latn
Qindra qytetarë durrsakë protestuan sërish dje përpara Bashkisë së Durrësit, kundër largimit të shatërvanit, nga sheshi simbol i qytetit. Sipas protestuesve, shkatërrimi i sheshit dhe largimi i shatërvanit, të ndërtuar në vitin 1930, do të nxjerrë jashtë loje edhe godinën aktuale të Bashkisë, pasi të dyja objektet ishin parashikuar nga arkitektët e kohës në mënyrë harmonike me njëri-tjetrin. “Me shatërvanin e zhvendosur, ndërtesa aktuale e Bashkisë së sotme, një ndër më estetiket në Durrës për nga stili, do të ishte një stonaturë, ndaj nuk do të ishte çudi një të nesërme që për të shmangur këtë stonaturë, të shkatërrohej më pas edhe vetë ndërtesa e Bashkisë”, u shprehën ata. Në protestë për mbrojtjen e shatërvanit kishte dalë edhe nipi i arkitektit të shquar durrsak Kristo Sotiri, firmën e të cilit mbajnë aktualisht objektet më estetike të ndërtuara në Durrës, në gjysmën e parë të shekullit të kaluar. Sipas Gjergji Sotirit, “sheshi ‘Liria’ identifikohet me prezencën e kësaj vepre dhe në një tjetër hapësirë, shatërvani nuk do të kishte rëndësinë që ka pasur gjatë këtyre 85 viteve”. Shatërvani ka qenë një simbol për qytetin, pikë referimi dhe një nga objektet e vjetra në këtë qytet. I ndërtuar në vitet 30, shatërvani do të shkatërrohej. Por pas protestave dhe thirrjeve për të ruajtur këtë objekt po mendohet zhvendosja e tij në një tjetër shesh. Ndërkohë që në qendër të qytetit janë zhvilluar edhe protesta. “Tani, në prag të fushatës po bëhet një lëvizje taktike në dëm të qytetarit, për të fituar prapë. Por këtë herë ai ta harrojë sepse kjo është kundër kulturës durrsake”, tha një banor. “Ky po shkatërron kulturën e Durrësit dhe çdo gjë. Është mirë të kthehet në Shkozet, ku është rritur dhe t’ua lërë Durrësin durrsakëve”, tha një tjetër. Kryetari i Zyrës për Mbrojtjen e Konsumatorit, Goxhaj një organizatorët e protestës shkroi në rrjetet sociale se, “Me keqardhje po ju përcjell fotot nga orët e fundit të një prej monumenteve të qytetit tonë, shatërvanit në qendër të qytetit. Më në fund inati i Rilindjes arriti dhe për të! Përpara disa vitesh e kam mbrojtur në Këshillin e Rregullimit të Territorit pranë Bashkisë, idenë e mosshembjes së shatërvanit, dhe kryetarit të Bashkisë Dako i thamë që në qoftë se do të guxonte të bënte një akt të tillë, do të na kishte aty, përreth shatërvanit si një zinxhir njerëzor për ta penguar atë. Me keqardhje ju lajmëroj se ora erdhi! Ju ftoj të bëhemi pjesë e një lëvizjeje qytetare për shpëtimin e këtij monumenti, i cili që nga 1928 është një nga gurët e themelit të arkitekturës së sheshit kryesor të qytetit tonë, që i rezistoi në kohë luftërave, diktaturës, por siç duket jo Rilindjes! Le ta ngremë zërin tonë qytetar e të kërkojmë që shatërvani të mbetet ku dhe siç është, duke u bërë pjesë integrale e rikonstruksionit të sheshit ‘Liria’.
Të bëjmë një peticion dhe në qoftë se bie në vesh të shurdhër, siç dhe gjasat janë, ta mbrojmë shatërvanin qoftë dhe me një zinxhir njerëzor rreth tij. Ora po kalon dhe eskavatorët po punojnë”. Sakaq, aktivistët e këtij tubimi nënvizuan se ditët e ardhshme pritet që protesta jo vetëm të vijojë, por edhe të marrë shtrirje më të gjerë. Edhe disa vite më parë projekti i ri që parashikonte largimin e shatërvanit të 1930-s, ngjalli shumë reagime mes aktivistëve të trashëgimisë kulturore dhe përfaqësuesve të shoqërisë civile. Asokohe u zhvillua edhe një protestë kundër vendimit të Bashkisë së Durrësit dhe kërkuan ndërhyrjen e Ministrisë së Turizmit, Kulturës, Rinisë dhe Sporteve, që drejtohej nga Ferdinand Xhaferaj. Ky i fundit premtoi se nuk do të merrej një vendim përfundimtar për rastin në fjalë, i cili shkaktoi një reagim të forte publik. Gjithsesi, prej dy ditësh fadromat dhe mjetet e rënda po punojnë me intensitet, në drejtim të zbatimit të projektit, i cili parashikon zhvendosjen e shatërvanit 84-vjeçar. Në Bashkinë e Durrësit bëjnë të ditur se shatërvani nuk do të shkatërrohet, por do të zhvendoset në një zonë tjetër të qytetit, ende të papërcaktuar, për t’i hapur vend zbatimit të projektit fitues të studios italiane për rigjallërimin e sheshit “Liria”. Këtë javë nisën punimet për zbatimin e fazës së dytë të projektit “Folding”, të hartuar nga një studio italiane. Për zbatimin e kësaj faze, që pritet të mbarojë brenda 6 muajve të ardhshëm, janë akorduar 130 milionë lekë nga buxheti i shtetit. Pak kohë më parë, një akt skandaloz u denoncua edhe në qytetin e Korçës ku Bashkia socialiste e këtij qyteti, e cila përmes një projekti arbitrar po “zhduk” identitetin e sheshit tradicional të qytetit duke lejuar ndërtimin e e një objekti në kundërshtim me ligjin në këtë shesh, për të vetmen arsye se objekti në fjalë është në pronësi të njerëzve pranë pushtetit.
als_Latn als_Latn